*Plingeling* Du har modtaget en notifikation om en nyhed fra Nordjylland: Der er kommet en ny app med flere funktioner. I tre videoer viser journalist Caroline Monin, hvordan du kommer i gang med henholdsvis at læse nyheder, se programer og få programmer fra din smartphone eller tablet op på dit fjernsyn med TV2 Nords nye app. Mine nyheder En af de nye opgraderinger i appen er muligheden for at gøre nyhederne personlige. Nu kan du vælge kommuner og sektioner, du er særligt interesseret i, og næste gang du vælger fanen 'Mine Nyheder', vil kun nyheder med disse indstillinger blive vist. - Det er vigtigt, at man nemt kan finde de nyheder, der har en særlig relevans for en, og samtidigt er det vigtigt, at man som bruger af appen hurtigt kan skabe sig et overblik over alle nyheder fra Nordjylland, siger chefredaktør på TV2 Nord, Ingrid Buch. Og det har appen også en løsning på. 'Lige nu'-fanen byder nemlig på et kronologisk overblik over alle nyheder - store som små - fra regionen. Her kan du også se TV2 Nord Salto direkte. Et univers af serier og programmer En af de store, nye funktioner i appen er, at du nu frit kan se TV2 Nords store arkiv med serier og nyhedsudsendelser, når det passer ind i dit liv. - Vi forsøger hele tiden at tilpasse tilgængeligheden af vores indhold til seernes og brugernes liv, så de føler sig opdateret på seneste nyt fra Nordjylland og kan se vores mange programmer, siger chefredaktør Ingrid Buch. Og der bliver flere såkaldte 'streamere', der vælger at se udsendelser 'on demand' - altså når de har tid - eller direkte via apps og mobile enheder. Mere end hver fjerde mellem 47 og 75 år streamede i 2019 film, serier og programmer ugentligt, viser DRs medieudviklingsrapport for 2019 . - Det betyder, at det langt fra udelukkende er de unge, som er vokset op med teknologien, der benytter sig af den, forklarer Ingrid Buch. Derfor vil TV2 Nord med de tre nye videoer, hjælpe den voksende gruppe af modne streamere til at komme i gang med at få glæde af den nye apps muligheder. Og med TV2 Nords app kan man som noget nyt se programmer, serier og nyhedsudsendelser fra appen på dit TV. Der forklarer Caroline i denne video: På tv2nord.dk/app kan du altid finde videoerne og hjælp til at downloade appen.

Referat:
TV2 Nords nye app til smartphone og tablet byder på flere nye muligheder for at se programmer og læse nyheder, når du har tid.